তন্দুরি চিকেন। টেংরি কাবাব। নান। মক্কি দি রোটির সঙ্গে সরসোঁ দা সাগ। পঞ্জাবের বিখ্যাত সব পদ, যেগুলোকে আপন করে নিয়েছেন এ শহরের মানুষও। কিন্তু এ ছাড়াও পঞ্জাবের পসরায় আছে আরও হরেক স্বাদ। শোরবা, ডাল থেকে শুরু করে কাবাব, পরোটা, পোলাও, কলেজি, ভুনা এবং মিষ্টি! পঞ্জাবি হেঁসেলের জাদু যে টের পেয়েছে, সে-ই মুগ্ধ হয়েছে। সেই জাদুর সঙ্গে এবার পরিচয় করে ফেলতে পারবে এ শহরও। সুইসোতেল কলকাতা’র রেস্তোরাঁ দরবারি’তে পঞ্জাবি খাদ্যোৎসব, ‘কলকাতা টু অমৃতসর’ চলছে যে!
সুইসোতেল কলকাতা’র জেনারেল ম্যানেজার মার্কো স্যাক্সরের বয়ান, ‘‘এই উৎসবের এটা দ্বিতীয় বছর। এবারও অভিজ্ঞতাটা যাতে বেজায় সুস্বাদু হয়, খেয়াল রাখা হয়েছে সেদিকে। টাটকা উপকরণে বানানো বিভিন্ন সনাতনী পঞ্জাবি পদে সাজানো হয়েছে মেনু।’’ আমিষের পাশাপাশি নিরামিষও এন্তার!
প্রথমেই গলা ভিজিয়ে নিতে রয়েছে প্লেন, মিঠে, নোনতা কিংবা মশলাদার স্বাদের লস্যি দি বাহার, আদা-ধনে-জিরে-কাঁচালঙ্কার ফ্লেভারে জারানো মটকে দা ছাস এবং কাঁচা আমের অম্বানি পান্না। ঠান্ডা হয়ে নিয়ে চুমুক দিন শোরবায়। কুক্কড় দা শোরবায়  আদা-রসুনের পাশাপাশি মিলবে ধনেপাতা আর পুদিনাপাতার স্বাদ। রসুনগন্ধী খারোরে দা শোরবা অর্থাৎ ল্যাম্ব ট্রটার স্যুপও দিব্যি খেতে!  নিরামিষাশীরা নিতে পারেন কালে ছোলে দা শোরবা।
উৎসব যখন পঞ্জাবি খানার, কাবাবকে কি বাদ দেওয়া চলে? খানা-তালিকায় টেংরি কাবাব বা শিক কাবাব তো রয়েছেই। তা ছাড়াও আছে আচারের মশলায় জারানো মচ্ছি দি আচারি টিক্কে। দই দিয়ে ম্যারিনেট করা পমফ্রেট ভটিন্ডেওয়ালি। মাটির উনুনে রাঁধা চম্পান লুধিয়ানভি। লেবু আর দই মাখানো পনির দা টিক্কা জলন্ধরি, পালংশাকের টিকিয়ায় চিজ আর বাদামের পুর ভরে বানানো হরা কাবাব ফিরদৌসি, ডালের পুর ঠাসা আলু দি টিক্কি তাওয়েওয়ালি কিংবা দহি দা ভাল্লা কিন্তু নিরামিষ হলেও স্বাদে পাল্লা দেবে আমিষকে।
চলে আসুন মেন কোর্সে। নানা রকমের খাবার থেকে পছন্দেরটা বেছে নেওয়া খুব সহজ কাজ হবে না অবশ্য! রয়েছে পেঁয়াজ আর টমেটোর গ্রেভিতে সতে করে নেওয়া চিংড়ির রান্না, ঝিংগা মসালেদার। লোহার প্লেটে রান্না করা ছজ্জু দা ভুনা মিটে কামড় বসালেই তাজা মশলার সুগন্ধ পাওয়া যাবে। পাঁঠার ঘিলু, পেঁয়াজ, টমেটো আর কাঁচালঙ্কা দিয়ে রাঁধা হয় বাটলি দা মগজ মসালা। অমৃতসরি কিমা কালেজির উপকরণও মোটামুটি একই। তবে প্রধান উপকরণ, ঘিলুর বদলে মাংসের কিমা। মুরগি ভালবাসলে বেছে নিন কুক্কড় মাখনওয়ালা। মেথির গন্ধওয়ালা টমেটো গ্রেভিতে মুরগি রেঁধে সাজিয়ে দেওয়া হয় পাতেগরম! এছাড়াও রয়েছে বেগুনের ভর্তা, ফুলকপি আলু, কড়হি পকোড়া এবং অবশ্যই সরসোঁ দা সাগ। মাখন, ক্রিম আর টমেটোয় রান্না করা মা দি ডাল, ঘরোয়া মশলা দিয়ে অমৃতসরি ছোলে কিংবা রাজমা রিসমিসা, ডাল-বিলাসীদের মুগ্ধ করবেই।
কিন্তু এত কিছু খাবেন কী দিয়ে? নান ছাড়াও রয়েছে মিসি দি রোটি, মক্কা দি রোটি, ভাটুরা, গোশ্‌ত কিমা কুলচা, আর আলু কিংবা পেঁয়াজের অমৃতসরি কুলচা। সব্জি দা পুলাও’ও নিতে পারেন।
আকণ্ঠ খেয়ে নিলেও শেষ পাতে মিষ্টি তো ছাড়া যাবেই না! ‘কলকাতা টু অমৃতসর’এর মিঠাই-তালিকা দেখলে ছাড়তে ইচ্ছেও করবে না। রয়েছে পিন্নি নাভা দি— ডাল আর মেওয়া দিয়ে তৈরি এক ধরনের মিষ্টি। গাজরের হালুয়ার পঞ্জাবি সংস্করণ, গজরেলা। বাটারস্কচ কুলফি। এবং বাঙালির প্রিয় রসমালাই আর গরমাগরম গুলাবজামুন। কব্জি ডুবনোর অপেক্ষা শুধু!
কোথায়: দরবারি, সুইসোতেল কলকাতা, সিটি সেন্টার, নিউ টাউন, অ্যাকশন এরিয়া ২ডি, প্লট নাম্বার ১১/৫, নিউ টাউন রাজারহাট, কলকাতা: ৭০০১৫৭
কবে: ১৪ ডিসেম্বর পর্যন্ত
কখন: লাঞ্চ, শুক্রবার থেকে রবিবার, দুপুর সাড়ে ১২টা থেকে সাড়ে ৩টে। ডিনার, রোজ সন্ধে ৭টা থেকে রাত ১১টা
কত: আ-লা-কার্ট